Kurt Cobain

Kurt Donald Cobain (* 20. február 1967, Aberdeen, Washington, USA – † 5. apríl 1994, Seattle, USA) bol spoluzakladateľ a frontman skupiny Nirvana a jedna z najväčších grungových hviezd 90. rokov 20. storočia.

 Životopis 
 Detstvo 
Narodil sa v malom meste Aberdeen, asi 140 kilometrov od Seattlu. Mnohí sa domnievajú že Kurt sa narodil v Hoquiam, avšak tam nebola nemocnica s pôrodnou sálou. Matka Wendy pracovala ako čašníčka v kokteilovom bare a otec Don bol automechanik na benzínovej pumpe. Keď mal Kurt 9 rokov, jeho rodičia sa rozviedli, táto udalosť mala výrazný dopad na jeho budúcnosť. 

V roku 1972 nastúpil do prvej triedy, okamžite sa v ňom začal rozvíjať talent na maľovanie. Po rozvode sa z neho stal asociál, v ôsmej triede začal Kurt fajčiť marihuanu a brať LSD. Žil u rôznych príbuzných v Aberdeene, kam sa jeho rodina presťahovala ešte pred rozvodom. Hovorí sa, že Kurt okúsil život aj pod mostom, ale je to len historka, ktorú rád hovorieval novinárom. Počas školy mu zistili hyperaktivitu, musel užívať ritalín. Neskôr sa od neho stal závislý.

 Nirvana 

Jeho najobľúbenejšia skupina boli Vaselines, The Pastels, Beatles, Sex Pistols, Led Zeppelin, Black Sabbath a rôzne iné britské punkové skupiny. Sám bol členom niekoľkých skupín. V roku 1987 v Olympii založil s basgitaristom Kristom Novoselicom a bubeníkom Aaronom Burckhardom skupinu Fecal Matter. Po krátkom období Aaron Burckhard odišiel zo skupiny a kapela v roku 1990 objavila bubeníka Davea Grohla. Od roku 1989 skupinu nazvali Nirvana.

Dva a pol roka po svojom debute vydala Nirvana album Nevermind. Nevermindu sa predalo viac ako 10 miliónov kusov s tržbou cez pol miliardy dolárov. Sám Cobain priznal, že o takomto úspechu ani nesníval. Sláva mala pre neho hlavne negatívny dopad. Začal brať heroín, podľa jeho slov preto, aby sa zbavil tlaku producentov a kvôli bolesti v bruchu. Jeho utrpenie cítiť v mnohých textoch, ktoré napísal.

 Svadba 
24. februára 1992 Kurt odišiel na Havaj, aby sa tam oženil s tehotnou Courtney Love. Neskôr skupina vydala album Incesticide a Kurt skončil v nemocnici, aby sa liečil zo závislosti od heroínu. V tom istom roku sa mu narodila dcéra Frances Bean Cobain. Kurt sa na pôrode zúčastnil, ale počas neho odpadol.

Po koncerte MTV Unplugged - 1993, po ktorom sa mnohí domnievali, že je ich posledné, sa skupina vydala na európske turné.

 Európske turné 
Po koncerte MTV Unplugged sa skupina vydala na európske turné, odohrali vyše dvadsať koncertov, avšak Kurtovi sa zapálilo hrdlo a musel sa liečiť. Počas prestávky Kurt odletel do Ríma, kde sa stretol s manželkou, ktorá pripravovala vlastné turné so skupinou The Hole.

4. marca bol Kurt hospitalizovaný v rímskej nemocnici po neúspešnej samovražde. Zjedol viac ako 50 tabletiek na spanie a zapíjal ich šampanským. Oficiálne tento incident bol iba nehoda. Po piatich dňoch sa Kurt vrátil do Seattlu.

 Úmrtie 
Iba 27-ročný sa 5. apríla zastrelil vo svojom dome. Až po troch dňoch ho našiel elektrikár, ktorý prišiel namontovať alarm. Cez okno videl nejakú postavu ležiacu na dlážke, vliezol do domu a tam objavil telo. Vedľa Kurtovho tela ležal list na rozlúčku, bol adresovaný Courtney a malej Frances Bean, list bol zakončený slovami „Milujem vás, milujem vás“. Courtney Love musela byť o 2 dni hospitalizovaná z dôvodu predávkovania sa drogami. Existujú však rôzne špekulácie o smrti speváka. Dôkazy, ktoré vyťahujú detektív Tom Grant (v prípade priamo zainteresovaný) alebo blízki priatelia a rodina vdovy Courtney Love, ukazujú, čo iné sa mohlo stať. Detektív Tom Grant upozorňuje, že na zbrani, ktorou sa mal Kurt zastreliť, neboli jeho odtlačky prstov, alebo známejšia teória hovorí o takom množstve heroínu v jeho tele, pod vplyvom ktorej nemohol zdvihnúť ani zbraň. Všetky dohady sú zatiaľ rozporuplné a nepodporované miestnou políciou. Údajným vrahom mal byť Eldon Hoke prezývaný aj El Duce (v minulosti spevák pohoršujúcej kapely), ktorý sa síce v dokumente priznal k ponuke od Courtney Love, za zabitie Kurta Cobaina mal dostať 50 000 dolárov, ale samotný akt poprel. "To nechám radšej na FBI" tvrdil.

Po tom, ako sa Kurt zastrelil, mnoho ľudí v USA a v Austrálii spáchalo samovraždu rovnakým spôsobom.

Jeho pamiatku si prišlo uctiť vyše 5 000 ľudí, ktorí sa zhromaždili v Seattle. Dav počúval kazetu, na ktorej čítala Courtney z jeho listu na rozlúčku.

 Iné projekty 

Kategória:Nirvana
Kategória:Grunge hudobníci
Kategória:Autori denníka
Kategória:Obete samovrážd
Kategória:Osobnosti zo štátu Washington
Kategória:Feministi